SPRÁVA

o overení ročnej účtovnej závierky Európskeho spoločného podniku pre ITER a rozvoj energie jadrovej syntézy za rozpočtový rok končiaci sa k 31. decembru 2009 spolu s odpoveďami spoločného podniku

2010/C 342/04

OBSAH

ÚVOD

POZNÁMKY K ROZPOČTOVÉMU A FINANČNÉMU HOSPODÁRENIU

Plnenie rozpočtu

Predkladanie účtov: príspevky členov

ĎALŠIE POZNÁMKY

Systémy vnútornej kontroly

Neskoré úhrady členských príspevkov

Nariadenie o rozpočtových pravidlách spoločného podniku

Úloha oddelenia vnútorného auditu Komisie

Stav projektu ITER

ODPOVEĎ EURÓPSKEHO SPOLOČNÉHO PODNIKU

Plnenie rozpočtu

Bod 15

Európsky spoločný podnik pre ITER a rozvoj energie jadrovej syntézy (ďalej len „spoločný podnik“) súhlasí s poznámkami Dvora audítorov. Pre rok 2010 sa zavádza zdokonalený platobný profil s prísnejšími mechanizmami podávania správ a kontroly vo veci plnenia rozpočtu v súvislosti s prevádzkovými výdavkami.

Vykazovanie účtov: príspevky členov

Body 16 až 18

Spoločný podnik súhlasí s pripomienkami Dvora audítorov, ktoré spočívajú vo vyhláseniach týkajúcich sa spoločných podnikov vo všeobecnosti a ktoré sa zaoberajú zámerom Komisie vydať podrobné usmernenia o vykazovaní príspevkov členov v ročnej účtovnej závierke.

Systémy vnútornej kontroly

Bod 19

Spoločný podnik súhlasí s poznámkami Dvora audítorov a zdôrazňuje, že posilnenie prostredia kontroly organizácie zostáva aj naďalej jednou z jeho kľúčových priorít. Treba však mať na pamäti, že rozvoj, vykonávanie a monitorovanie vnútorných kontrol v mladej a rýchlo rastúcej organizácii si vyžaduje značný čas a prostriedky, najmä pokiaľ sa organizácia snaží nájsť najvhodnejšie postupy riadenia.

Počas rokov 2009 a 2010 sa dosiahol významný pokrok pri rozvoji nefinančného kontrolného rámca, najmä pokiaľ ide o:

— opisy náplne pracovných miest,

— etické a organizačné hodnoty,

— hodnotenie zamestnancov a ich rozvoj,

— procesy a postupy,

— kontinuitu práce,

— správu dokumentov,

— vnútorný audit.

Bod 20

Spoločný podnik súhlasí s poznámkami Dvora audítorov a v súčasnosti zavádza nástroj na riadenie zmlúv. Pracuje aj na rozvoji systematických rozpočtových nástrojov, ktoré sa vzťahujú na prípravu a plnenie rozpočtu (spolu s vypracovaním automatickej hodnotiacej tabuľky), ako aj na vykazovanie údajov o rozpočte a prostriedkoch.

Body 21 a 23

Po prvých mesiacoch, keď bola funkcia vnútorného auditu zameraná na konzultačné činnosti a na budovanie kapacít, sa v novembri 2009 začala prvá činnosť auditu venovaná finančným okruhom, ktorá skončila v máji 2010. Ročný plán auditu na obdobie rokov 2009/2010 prijal riaditeľ a schválila správna rada 27. januára 2010.

Pokiaľ ide o finančné kontroly, od reorganizácie uskutočnenej v apríli 2009 sa vnútorný audit finančných okruhov spoločného podniku venuje niekoľkým prierezovým otázkam, ktoré súvisia s finančným hospodárením. Obavy, ktoré Dvor audítorov vyslovil, sa posúdili práve na základe tohto vnútorného auditu. V súlade s odporúčaniami vnútorného audítora sa vypracoval akčný plán, ktorého cieľom je okrem iného zabezpečiť nevyhnutné oddelenie povinností v oblasti finančných a prevádzkových činností. Tento akčný plán sa začal realizovať v auguste 2010 a jeho hlavné časti by sa mali dokončiť do konca roka.

Bod 22

Spoločný podnik súhlasí s poznámkami Dvora audítorov. Účtovník formálne nepotvrdil platnosť systémov účtovníctva, pretože niektoré zo základných procesov ešte neboli formálne definované.

Bod 24

V dôsledku rozpočtových obmedzení nemohol spoločný podnik prideliť celkovú sumu vyplývajúcu z dohody, ktorá sa uzatvorila medzi hlavnými zainteresovanými stranami projektu ITER. Do konca roka 2010 by mal byť spoločný podnik schopný prideliť celú sumu príspevku medzinárodnej organizácie, a to v dôsledku rozhodnutia Rady o projekte ITER, ktoré sa má prijať v novembri, a ďalšej zmeny a doplnenia rozpočtu spoločného podniku na rok 2010.

Bod 25

Spoločný podnik súhlasí s poznámkami Dvora audítorov, pokiaľ ide o grant, ktorý bol predmetom auditu. Situácia sa už v súčasnosti napravila prostredníctvom vyššieho, jednotného stropu vymedzeného v poverení udelenom povoľujúcemu úradníkovi prostredníctvom delegovania.

Spoločný podnik súhlasí s poznámkami Dvora audítorov v súvislosti s platbou, ktorá bola predmetom auditu a ktorá sa týkala prípravných prác na stavenisku. Spoločný podnik má vo všeobecnosti v úmysle analyzovať a zvážiť vnútorné postupy, ktoré okrem iného umožnia zlepšiť vnútorné kontroly ex ante.

Oneskorené platby členských príspevkov

Body 26 až 27

Spoločný podnik súhlasí s poznámkami Dvora audítorov. V roku 2010 sa situácia zlepšila v dôsledku lepšieho predvídania a preventívnych opatrení. V roku 2011 spoločný podnik ešte viac posilní svoj systém včasného varovania rozoslaním odhadovaných súm príspevku každého člena na rok 2011. Členovia už v apríli 2010 dostali informácie o príspevkoch na rok 2011 a po prijatí rozpočtu na rok 2011 správnou radou v novembri 2010 sa im rozošle aj formálne oznámenie s potvrdením o konečnej výške príspevku.

Nariadenie o rozpočtových pravidlách spoločného podniku

Bod 28

Spoločný podnik súhlasí s poznámkami Dvora audítorov. Spoločný podnik sa domnieva, že správnym a účinným prístupom by bolo najprv získať niekoľkoročné skúsenosti s vlastným vykonávaním týchto pravidiel a až potom predložiť návrh možnej revízie nariadenia o rozpočtových pravidlách. Táto revízia by mala byť tiež v súlade s možným návrhom revízie stanov spoločného podniku (po schválení správnou radou) a nadväzujúcimi rokovaniami s Radou. Bola zriadená vnútorná pracovná skupina a návrh revízie nariadenia o rozpočtových pravidlách spoločného podniku by sa mal predložiť na prijatie do konca roka 2010.

Úloha Útvaru Komisie pre vnútorný audit

Body 29 až 30

Očakáva sa, že prostredníctvom revízie stanov spoločného podniku sa objasní uplatniteľnosť rámcového nariadenia o rozpočtových pravidlách, pokiaľ ide o vnútorný audit spoločného podniku. Bez ohľadu na toto objasnenie sa v návrhu na zmenu a doplnenie nariadenia o rozpočtových pravidlách spoločného podniku, na ktorom sa v súčasnosti pracuje, zohľadní poznámka Dvora audítorov a existujúce všeobecné ustanovenia, ktoré oprávňujú vnútorného audítora Komisie vykonávať audit v orgánoch EÚ.

Stav projektu ITER

Body 31 až 33

Spoločný podnik by chcel zdôrazniť, že hoci sú tieto informácie správne, zodpovedajú stavu diskusií zo septembra 2010 v nadväznosti na Komisiou uverejnený návrh rozhodnutia Európskeho parlamentu a Rady, ktorým sa mení a dopĺňa medziinštitucionálna dohoda zo 17. mája 2006 o rozpočtovej disciplíne a riadnom finančnom hospodárení, pokiaľ ide o viacročný finančný rámec, s cieľom riešiť potreby dodatočného financovania projektu ITER [KOM(2010)403 z 20. júla 2010].